
Pressemelding 1. november 2024: 
MAGISK OG MORSOM JULESTEMNING
For første gang i norsk tegneseriehistorie blir et julehefte utgitt ved hjelp av folkefinansiering.
Etter en svært vellykket nettbasert finansieringskampanje før sommerferien, der hundrevis av bidragsytere deltok, er årets julehefte fra Kollektivet utgitt på tegnerens eget forlag, Lienstreker. Kollektivet julen 2024 inneholder en helt nytegnet historie på 32 sider kalt «Forhekset».
Dette er en morsom og spennende historie full av magisk julestemning, der jeg blant annet kommer innom emner som long covid, dyrevern og elektrifisering av nissenæringen, sier Lien.
Torbjørn Lien, opprinnelig fra Mosjøen i Nordland, er i dag en av veteranene i norsk tegneseriebransje og har skrevet og tegnet Kollektivet i snart 25 år. Serien har blitt utgitt på en rekke store forlag og finnes i 14 samlebøker samt 50 egne seriealbum og julehefter. I tillegg ble serien utgitt som eget månedsblad i ti år. I 2018 ble serien for første gang oversatt til engelsk, og den har i dag over tjue tusen følgere på Instagram. Etter å ha vært nominert i flere år vant Kollektivet Sproingprisen 2022 som Norges beste tegneserie.
Historien i årets julehefte bygger løst på det som ofte blir kalt juletrilogien til Kollektivet, som bestod av tre sammenhengende historier utgitt i juleheftene fra 2014 til 2016, og som senere ble utvidet med ytterligere to julehefter.
Jeg har skrevet historien slik at man ikke trenger å ha lest de tidligere juleheftene for å ha glede av årets historie. Samtidig utvider årets julehistorie det rikholdige og til dels magiske universet som i dag utgjør tegneserien Kollektivet.
I løpet av de siste to årene har Lien jobbet fra sitt tegnestudio på Dønna, hvor han styrer både produksjon, utgivelse og salg av egne tegneserier. Blant annet fra nettsider som Kollektivet.no og Lienstreker.no.
Å flytte nordover igjen etter over 30 år på Sunnmøre var en stor vitamininnsprøytning for meg. Her på Helgelandskysten får jeg både inspirasjon og ro til å lage nye historier, for Kollektivet lever i beste velgående, og nye ideer dukker stadig opp. Årets julehistorie begynte jeg å skrive under en av vinterstormene her i januar. Strømbrudd og knakende husvegger kan gi en ekstra inspirasjon når man skriver om alver, forhekselse og skumle gjerninger. Heldigvis ender historien bra til slutt, og alle får selvsagt feire jul igjen.
Og det kommer mer!
Kollektivet er i en god stim, og neste år satser jeg blant annet på å utgi den femtende samleboken. Den vet jeg mange av leserne mine gleder seg til.
Kollektivet julen 2024 er i salg hos bokhandlere og tegneseriebutikker over hele landet og kan også bestilles via tegneseriens nettside, Kollektivet.no.
For ytterligere spørsmål og informasjon, ta kontakt: 
Torbjørn Lien
Telefon: 90597430
E-post: lien@lienstreker.no

